CELEX: 32019R1099
Language: el
Date: 2019-06-27 00:00:00
Title: Εκτελεστικός κανονισμός (ΕΕ) 2019/1099 της Επιτροπής, της 27ης Ιουνίου 2019, για την τροποποίηση του εκτελεστικού κανονισμού (ΕΕ) αριθ. 412/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας

28.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 175/14
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1099 ΤΗΣ ΕΠΙΤΡΟΠΗΣ
         της 27ης Ιουνίου 2019
         για την τροποποίηση του εκτελεστικού κανονισμού (ΕΕ) αριθ. 412/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1),
         Έχοντας υπόψη τον εκτελεστικό κανονισμό (ΕΕ) αριθ. 412/2013 του Συμβουλίου, της 13ης Μαΐου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας (2), και ιδίως το άρθρο 3,
         Εκτιμώντας τα ακόλουθα:
         Α.   ΠΡΟΗΓΟΥΜΕΝΗ ΔΙΑΔΙΚΑΣΙΑ
         
         
                     (1)
                  
                  
                     Στις 13 Μαΐου 2013 το Συμβούλιο επέβαλε οριστικό δασμό αντιντάμπινγκ στις εισαγωγές στην Ένωση επιτραπέζιων σκευών από κεραμευτική ύλη («επιτραπέζια σκεύη») καταγωγής Λαϊκής Δημοκρατίας της Κίνας («ΛΔΚ») με τον εκτελεστικό κανονισμό (ΕΕ) αριθ. 412/2013.
                  
               
                     (2)
                  
                  
                     Λόγω του μεγάλου αριθμού Kινέζων παραγωγών-εξαγωγέων, η Επιτροπή επέλεξε δείγμα προς διερεύνηση σύμφωνα με το άρθρο 17 του κανονισμού (ΕΕ) 2016/1036.
                  
               
                     (3)
                  
                  
                     Το Συμβούλιο επέβαλε ατομικούς δασμολογικούς συντελεστές στις εισαγωγές επιτραπέζιων σκευών που κυμαίνονταν από 13,1 % έως 23,4 % για τις εταιρείες του δείγματος και σταθμισμένο μέσο δασμό ύψους 17,9 % για τις άλλες συνεργασθείσες εταιρείες που δεν συμμετείχαν στο δείγμα. Επιπλέον, επιβλήθηκε δασμολογικός συντελεστής ύψους 36,1 % στις εισαγωγές επιτραπέζιων σκευών από όλες τις άλλες κινεζικές εταιρείες.
                  
               
                     (4)
                  
                  
                     Ο κατάλογος των συνεργασθέντων παραγωγών-εξαγωγέων στο παράρτημα I του κανονισμού (ΕΕ) αριθ. 412/2013 τροποποιήθηκε με τον εκτελεστικό κανονισμό (ΕΕ) αριθ. 803/2014 της Επιτροπής (3) και τον εκτελεστικό κανονισμό (ΕΕ) 2017/2207 της Επιτροπής (4).
                  
               
                     (5)
                  
                  
                     Σύμφωνα με το άρθρο 3 του εκτελεστικού κανονισμού (ΕΕ) αριθ. 412/2013, το άρθρο 1 παράγραφος 2 του εν λόγω κανονισμού μπορεί να τροποποιηθεί με τη χορήγηση στον νέο παραγωγό-εξαγωγέα του δασμολογικού συντελεστή που εφαρμόζεται στις συνεργασθείσες εταιρείες που δεν συμμετείχαν στο δείγμα, δηλαδή του σταθμισμένου μέσου δασμολογικού συντελεστή ύψους 17,9 %, όπου οποιοσδήποτε νέος παραγωγός-εξαγωγέας επιτραπέζιων σκευών στη ΛΔΚ παρέχει επαρκή αποδεικτικά στοιχεία στην Επιτροπή.
                  
               B.   ΑΙΤΗΣΗ ΓΙΑ ΤΗ ΜΕΤΑΧΕΙΡΙΣΗ ΝΕΟΥ ΠΑΡΑΓΩΓΟΥ-ΕΞΑΓΩΓΕΑ
         
         
                     (6)
                  
                  
                     Τον Μάιο του 2018, η εταιρεία Fujian Dehua Sanfeng Ceramics Co. Ltd («ο αιτών») υπέβαλε αίτηση για να της χορηγηθεί μεταχείριση νέου παραγωγού-εξαγωγέα («μεταχείριση νέου παραγωγού-εξαγωγέα» ή «ΜΝΠΕ»), υποστηρίζοντας ότι πληρούσε και τα τρία κριτήρια που ορίζονται στο άρθρο 3 του εκτελεστικού κανονισμού (ΕΕ) αριθ. 412/2013.
                  
               
                     (7)
                  
                  
                     Για να τεκμηριώσει τον ισχυρισμό του, ο αιτών υπέβαλε απάντηση στο ερωτηματολόγιο της Επιτροπής. Μετά την ανάλυση των απαντήσεων στο ερωτηματολόγιο, η Επιτροπή ζήτησε περαιτέρω πληροφορίες και αποδεικτικά στοιχεία που παρασχέθηκαν από τον αιτούντα.
                  
               Γ.   ΑΝΑΛΥΣΗ ΤΗΣ ΑΙΤΗΣΗΣ
         
         
                     (8)
                  
                  
                     Όσον αφορά την προϋπόθεση που ορίζεται στο άρθρο 3 στοιχείο α) του εκτελεστικού κανονισμού (ΕΕ) αριθ. 412/2013, δηλαδή ότι ο αιτών δεν πραγματοποίησε εξαγωγές του υπό εξέταση προϊόντος στην Ένωση κατά την περίοδο της έρευνας, ο αιτών υπέβαλε το μηνιαίο βιβλίο πωλήσεών του από το 2011 έως το 2017. Το βιβλίο έδειξε ότι άρχισε να εμπορεύεται το υπό εξέταση προϊόν μόνο μετά την περίοδο έρευνας, τον Μάρτιο του 2012. Το εν λόγω αποδεικτικό στοιχείο επιβεβαιώθηκε από το διεθνές βιβλίο πωλήσεων, το οποίο ανέφερε ότι ο αιτών άρχισε να εξάγει το υπό εξέταση προϊόν τον Μάρτιο του 2012 στις ΗΠΑ και τον Ιούλιο του 2012 στην Ένωση (Γαλλία).
                  
               
                     (9)
                  
                  
                     Μετά την επαλήθευση των τιμολογίων και άλλων εγγράφων πωλήσεων, δεν βρέθηκαν στοιχεία που να υποδηλώνουν ότι το υπό εξέταση προϊόν εξήχθη στην Ένωση πριν από τις εν λόγω ημερομηνίες και/ή κατά την περίοδο της έρευνας. Ως εκ τούτου, με βάση τις διαθέσιμες πληροφορίες και έγγραφα, η Επιτροπή κατέληξε στο συμπέρασμα ότι ο αιτών πληροί το κριτήριο α) του άρθρου 3 του εκτελεστικού κανονισμού (ΕΕ) αριθ. 412/2013.
                  
               
                     (10)
                  
                  
                     Όσον αφορά την προϋπόθεση που ορίζεται στο άρθρο 3 στοιχείο β) του εκτελεστικού κανονισμού (ΕΕ) αριθ. 412/2013, η Επιτροπή διαπίστωσε ότι, έως το 2013, ο ιδιοκτήτης του αιτούντος είχε μετοχές σε δύο άλλες εταιρείες. Ζητήθηκαν και εξετάστηκαν τα έγγραφα σχετικά με την εγκατάσταση και την επιχειρηματική δραστηριότητα των δύο αυτών συνδεδεμένων εταιρειών, συμπεριλαμβανομένων των βιβλίων λογαριασμών τους, πωλήσεων και αγορών. Ζητήθηκαν και εξετάστηκαν τα έγγραφα σχετικά με την εγκατάσταση και την επιχειρηματική δραστηριότητα των δύο αυτών συνδεδεμένων εταιρειών, συμπεριλαμβανομένων των πωλήσεων και των αγορών του υπό εξέταση προϊόντος. Με βάση τα έγγραφα που υποβλήθηκαν, δεν εντοπίστηκαν περαιτέρω εμπορικοί ή επιχειρησιακοί δεσμοί με τους εξαγωγείς ή τους παραγωγούς από τη ΛΔΚ που υπόκεινται στα μέτρα αντιντάμπινγκ. Αντίθετα, μία από τις συνδεδεμένες εταιρείες έλαβε μεταχείριση νέου παραγωγού-εξαγωγέα το 2017 (5). Ως εκ τούτου, η Επιτροπή κατέληξε στο συμπέρασμα ότι ο αιτών πληρούσε την προϋπόθεση που ορίζεται στο άρθρο 3 στοιχείο β) του εκτελεστικού κανονισμού (ΕΕ) αριθ. 412/2013.
                  
               
                     (11)
                  
                  
                     Όσον αφορά την προϋπόθεση που ορίζεται στο άρθρο 3 στοιχείο γ) του εκτελεστικού κανονισμού (ΕΕ) αριθ. 412/2013, με βάση τα αποδεικτικά στοιχεία που υποβλήθηκαν, η Επιτροπή διαπίστωσε ότι ο αιτών είχε πράγματι εξαγάγει το υπό εξέταση προϊόν στην Ένωση μετά την περίοδο της έρευνας. Ο αιτών παρείχε συμβάσεις πώλησης που υπογράφηκαν με πελάτη στη Γερμανία, μαζί με περαιτέρω έγγραφα πωλήσεων για μια συναλλαγή τον Οκτώβριο του 2017. Ως εκ τούτου, η Επιτροπή κατέληξε στο συμπέρασμα ότι ο αιτών πληρούσε την προϋπόθεση που ορίζεται στο άρθρο 3 στοιχείο γ) του εκτελεστικού κανονισμού (ΕΕ) αριθ. 412/2013.
                  
               
                     (12)
                  
                  
                     Ο ενωσιακός κλάδος παραγωγής δεν προσκόμισε αποδεικτικά στοιχεία/πληροφορίες που να δείχνουν ότι κάποιο από τα τρία κριτήρια δεν πληρούνταν από τον αιτούντα.
                  
               Δ.   ΣΥΜΠΕΡΑΣΜΑ
         
         
                     (13)
                  
                  
                     Η Επιτροπή κατέληξε στο συμπέρασμα ότι ο αιτών πληρούσε τα τρία κριτήρια που απαιτούνται για να θεωρηθεί νέος παραγωγός-εξαγωγέας. Κατά συνέπεια, αποφάσισε ότι θα πρέπει να χορηγηθεί στον αιτούντα μεταχείριση νέου παραγωγού-εξαγωγέα και, ως εκ τούτου, η ονομασία του θα πρέπει να προστεθεί στον κατάλογο των συνεργασθεισών εταιρειών που δεν συμμετείχαν στο δείγμα το οποίο περιλαμβάνεται στο παράρτημα I του εκτελεστικού κανονισμού (ΕΕ) αριθ. 412/2013.
                  
               Ε.   ΚΟΙΝΟΠΟΙΗΣΗ
         
         
                     (14)
                  
                  
                     Ο αιτών και ο ενωσιακός κλάδος παραγωγής ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων κρίθηκε σκόπιμο να χορηγηθεί ο δασμολογικός συντελεστής αντιντάμπινγκ που εφαρμόζεται στους συνεργασθέντες Κινέζους παραγωγούς-εξαγωγείς που δεν συμμετείχαν στο δείγμα στη Fujian Dehua Sanfeng Ceramics Co. Ltd.
                  
               
                     (15)
                  
                  
                     Δόθηκε στα μέρη η δυνατότητα να υποβάλουν παρατηρήσεις. Δεν ελήφθησαν παρατηρήσεις.
                  
               
                     (16)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του βασικού κανονισμού,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο παράρτημα I του εκτελεστικού κανονισμού (ΕΕ) αριθ. 412/2013 προστίθεται η ακόλουθη εταιρεία στον κατάλογο των συνεργασθέντων Κινέζων παραγωγών-εξαγωγέων που δεν συμμετείχαν στο δείγμα:
            
                        Εταιρεία
                     
                     
                        Πρόσθετος κωδικός TARIC
                     
                  
                        Fujian Dehua Sanfeng Ceramics Co. Ltd
                     
                     
                        C485 
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 27 Ιουνίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 131 της 15.5.2013, σ. 1.
         
            (3)  Εκτελεστικός κανονισμός (ΕΕ) αριθ. 803/2014 της Επιτροπής, της 24ης Ιουλίου 2014, για την τροποποίηση του εκτελεστικού κανονισμού (ΕΕ) αριθ. 412/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας (ΕΕ L 219 της 25.7.2014, σ. 33).
         
            (4)  Εκτελεστικός κανονισμός (ΕΕ) 2017/2207 της Επιτροπής, της 29ης Νοεμβρίου 2017, για την τροποποίηση του εκτελεστικού κανονισμού (ΕΕ) αριθ. 412/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας (ΕΕ L 314 της 30.11.2017, σ. 31).
         
            (5)  ΕΕ L 314 της 30.11.2017, σ. 31.